# Canvi de preposicions davant d’infinitiu

Entre les funcions que pot exercir un infinitiu es troba la de complement de règim (complement requerit pel significat del verb que no és directe ni indirecte). Habitualment, un complement de règim és introduït per les preposicions *a*, *en*, *de*, *amb*, entre d’altres.

> M’he acostumat **al treball dur**.
>
> Estic interessat **en este curs**.
>
> Ens preocupem **del benestar de tothom**.
>
> Em conforme **amb la teua participació en el campionat**.
>
> Entre les diverses possibilitats que tenia, ha optat **per la política**.
>
> Esta eina s’usa **per a la collita de la taronja**.

Quan les preposicions que introduïxen el complement de règim són distintes de *en* o *amb*, estes es mantenen invariables davant d’un infinitiu:

> M’he acostumat **a treballar** dur.
>
> Ens preocupem **d’assegurar** que tots gaudisquen d’unes condicions de vida dignes.
>
> Entre les diverses possibilitats que tenia, ha optat **per participar** en la política.
>
> Esta ferramenta s’usa **per a collir** taronges.

 En canvi, en els àmbits formals, les preposicions *en* i *amb*, quan introduïxen un complement de règim davant d’infinitiu, són substituïdes, respectivament, per *a* i per *de* o *a*:

> Estic interessat **a matricular-me** en este curs.
>
> Em conforme **a** / **de poder participar** en el campionat.

La restricció de l’ús de les preposicions *en* i *amb* davant d’infinitiu es limita a la funció de complement de règim, però no s’estén als casos en què l’infinitiu complix altres funcions:

> **En sopar**, parlarem. *(*En sopar *fa de complement circumstancial de temps, i indica posterioritat a l’acció del verb principal.)*
>
> **N’hi ha prou** / **En tenim prou** / **Basta** / **És suficient** **amb poder participar** en el campionat. *(En este cas, l’infinitiu no s’interpreta com a complement de règim, sinó com a adjunt causal o condicional, equivalent a un complement circumstancial:* N’hi ha prou si participem en el campionat*. També seria possible usar-hi la preposició* de*:* N’hi ha prou / En tenim prou / Basta / És suficient de poder participar en el campionat*.)*
>
> Haver estudiat a la universitat no **té relació** / no **té res a veure amb ser** una persona simpàtica. *(Igualment, l’infinitiu no fa funció de complement de règim d’un altre verb, sinó de les locucions*tenir a veure*,*tenir relació*, i se suposa que hem elidit* amb el fet de...*:* **El fet d’**haver estudiat a la universitat no **té relació** / no **té res a veure amb el fet de ser** una persona simpàtica*.)*

Este fenomen de canvi de preposicions davant d’infinitiu està relacionat amb la caiguda de les preposicions *a*, *en*, *de*, *amb* davant de la conjunció *que*, introductora d’una oració substantiva en qualsevol funció. En les oracions substantives introduïdes per la preposició *per*, esta preposició es fusiona amb *que* formant la conjunció *perquè*:

> Estic acostumat **que** m’encarreguen molta feina.
>
> Estic interessat **que** t’inscrigues en el curs.
>
> Ens preocupem **que** tothom gaudisca d’unes condicions de vida dignes.
>
> Em conforme **que** pugues participar en el campionat.
>
> N’hi haurà prou **que** hi pugues participar.
>
> Estava segur **que** vindries.
>
> Gràcies **que** has ajudat, hem pogut acabar el treball.
>
> Hem optat **perquè** tots pugueu participar en la votació.
>
> Ens preocupem **perquè** tothom gaudisca d’unes condicions de vida dignes.

En alguns casos, quan es perceba que la supressió de la preposició provoca una construcció massa forçada, es pot introduir un substantiu genèric com *el fet que*, *la idea que*..., o usar altres construccions, com la substitució de l’oració per un sintagma nominal, com hem mostrat abans:

> Estic acostumat **al fet / a la idea que** m’encarreguen molta feina.
>
> Em conforme **amb la teua participació** en el campionat. *(En compte de:* Em conforme **que** hages participat en el campionat.*)*
>
> N’hi haurà prou / Serà suficient **si pots participar**. *(En compte de:* N’hi haurà prou / Serà suficient **que** pugues participar.*)*
>
> **Gràcies a la teua ajuda**, hem pogut acabar el treball. *(En compte de:* Gràcies **que** has ajudat, ...*)*